b'\n_START_ARTICLE_\nHemocianin\n_START_PARAGRAPH_\nHemocianini so dihalni (respiratorni) pigmenti v obliki metaloproteina iz ve\xc4\x8d podenot, na katerih sta vezana dva bakrova iona za reverzibilno vezavo ene kisikove molekule (O\xe2\x82\x82). Vezava kisika pozro\xc4\x8di spremembo barve iz brezbravnega stanja z bakrovimi ioni v deoksigeniranem stanju Cu(I) v modro barvo z bakrovimi ioni v oksigenirano stanje Cu(II). Po hemolimfi prena\xc5\xa1ajo kisik pri ve\xc4\x8dini mehku\xc5\xbecev in nekaterih \xc4\x8dlenono\xc5\xbecev, kot je ostvar Limulus polyphemus, in so drugi najpogostej\xc5\xa1i dihalni pigmenti za hemoglobinom. Za razliko od slednjih, ki so prisotni v celicah (eritrocitih), hemocianini prosto plavajo v hemolimfi.\n_START_SECTION_\nEvolucijski izvor\n_START_PARAGRAPH_\nHemocianini so bili v evolucijskem razvoju izbrani verjetno glede na ugoden alosteri\xc4\x8den u\xc4\x8dinek pri vezavi kisika, kar omogo\xc4\x8da posebna zgradba v obliki heksamerov. \xc5\xa0tevilni organizmi, ki vsebujejo hemocianin v hemolimfi, so namre\xc4\x8d zelo kompleksno zgrajeni in potrebujejo velike koli\xc4\x8dine kisika, poleg tega pa veliki dele\xc5\xbe le-teh \xc5\xbeivi v okolju z majhnim parcialnim tlakom kisika. Hemoglobin, hemeritrin in klorokruorin so zato v smislu alosterije mnogo manj primerni in so prisotni v hemolimfi ni\xc5\xbeje razvitih nevreten\xc4\x8darjev.\n_START_SECTION_\nZgradba in fiziologija\n_START_PARAGRAPH_\nKljub podobnosti v funkciji s hemoglobinom (Hb) se hemocianini razlikujejo od hemoglobina v \xc5\xa1tevilnih stvareh, predvsem v molekularni strukturi in mehanizmih delovanja. Namesto \xc5\xbeelezovih ionov so v porfirinskem obro\xc4\x8du kot prosteti\xc4\x8dna skupina vezani bakrovi ioni, ki so podobno kakor pri Hb koordinirani s histidinskimi aminokislinskimi ostanki. Protein je sestavljen iz \xc5\xa1tevilnih podenot in vsaka vsebuje po dva bakrova iona, ki lahko ve\xc5\xbeeta eno molekulo kisika. Vsaka podenota ima molekulsko maso ~75.000 daltonov in vsebuje 620 aminokislin, organiziranih v 20 alfa-vija\xc4\x8dnic in beta sod\xc4\x8dek s sedmimi ploskvami. Podenote so lahko organizirane v dimere (2 podenoti) ali heksamere (6 podenot), odvisno od vrste organizma. Podenote so lahko homogene (enake) ali pa heterogene (razli\xc4\x8dne)._NEWLINE_V primerjavi s hemoglobinom, ki mora biti prisoten v celicah (eritrocitih zaradi majhnosti in s tem nevarnosti za zama\xc5\xa1itve, hemocianini plavajo prosto v hemolimfi, kar omogo\xc4\x8da ve\xc4\x8djo gostoto le-teh v hemolimfi in s tem ve\xc4\x8djo kapaciteto za vezavo kisika. Po drugi strani pa je viskoznost hemolimfe zaradi velikosti hemocianinov pove\xc4\x8dana, kar zahteva ve\xc4\x8djo energijo za pretok hemolimfe v notranjosti telesa.\n_START_SECTION_\nMedicinski pomen\n_START_PARAGRAPH_\nHemocianin iz morskega pol\xc5\xbea Concholepas concholepas ima imunoterapevtske u\xc4\x8dinke proti raku na prostati in se\xc4\x8dnem mehurju. Pri testnih mi\xc5\xa1ih, ki so pred razvojem raka na se\xc4\x8dnem mehurju v kri dobile znatno koncetracijo tovrstnega hemocianina, se je izkazalo, da so mi\xc5\xa1i pre\xc5\xbeivele dlje \xc4\x8dasa, rast tumorja in njegova incidenca pa sta bili zmanj\xc5\xa1ani.'